मोहाली। डिप्टी सीएम सुखबीर सिंह बादल के ड्रीम प्रोजेक्ट मोहाली के नए एसी बस टर्मिनल को चाहे एयरपोर्ट टर्मिनल की तरह बनाया गया है, लेकिन उनके इस प्रोजेक्ट को उनकी खुद की ट्रांसपोर्ट कंपनियों के बस चालक ही फेल करने पर तुले हैं।
बादलों की ट्रांसपोर्ट कंपनियों की बसों के ड्राइवरों ने नए बस टर्मिनल को छोड़कर फेज-8 में बने पुराने बस टर्मिनल पर कब्जा जमाते हुए यहीं अपनी बसें खड़ी करनी शुरू कर दी हैं। ये बस चालक नए बस टर्मिनल पर बसें लेजा ही नहीं रहे हैं। हालांकि डीसी कम जिला मैजिस्ट्रेट ने पुराने बस टर्मिनल को डी-नोटिफाई कर नए बस टर्मिनल को ही बसें चलाने के लिए नोटिफाई कर रखा है। ऐसे में पुराने बस स्टैंड पर बसें खड़ी करना डीसी के आदेशों का उल्लंघन और गैरकानूनी है।
बादलों की ट्रांसपोर्ट कंपनियों के चालकों ने शुक्रवार रात से पुराने बस टर्मिनल पर बसें खड़ी करनी शुरू कर दी हैं। ऐसे में नए बस टर्मिनल पर बसों का आना-जाना कम हो गया है। आलम यह हो गया है कि पुराने बस स्टैंड पर बस चालक सवारियों का इंतजार कर रहे हैं तो नए बस टर्मिनल पर सवारियां बसों का इंतजार कर रही हैं। शनिवार को फेज-8 स्थित पुराने बस टर्मिनल पर तो बसें खड़ी नजर आ रही थीं, लेकिन नया बस टर्मिनल पूरी तरह खाली नजर आ रहा था। पूछने पर पुराने बस टर्मिनल पर मौजूद बादलों की ट्रांसपोर्ट कंपनियों के कर्मचारी बोले- बादलों की बसें हैं, यहीं से चलेंगी। चाहे डीसी को शिकायत कर दो या एसएसपी को, कोई नहीं रोक सकता।
गौरतलब है कि इस पुराने बस स्टैंड पर कोई भी सरकारी अिधकारी नहीं बैठता। प्राइवेट बस चालक यहां खुद ही बसें खड़ी कर रहे हैं। वे यहीं से सवारियों को चढ़ाते हैं और आगे ले जाते हैं। डीसी दलजीत सिंह मांगट का कहना है, फेज-8 के बस स्टैंड को डी-नोटिफाई किया गया है। अगर वहां बसें खड़ी की जाती हैं तो इसे लेकर डीटीआे और पुलिस को लिखा जाएगा। अब मोहाली के लिए आईएसबीटी टर्मिनल ही काम करेगा। एसएसपी कुलदीप सिंह चहल का कहना है कि पुराने बस स्टैंड पर बसें जा रही हैं तो उनको रोकने के लिए सभी से बात कर कार्रवाई की जाएगी। ट्रैफिक पुलिस के कर्मचारियों को भी तैनात किया जाएगा।
hin_Deva hin_Deva hin_Deva hin_Deva